***პროექტი***

**საქართველოს ეროვნული ბანკის პრეზიდენტის**

**ბრძანება №**

**„კომერციული ბანკების მიერ აქტივების კლასიფიკაციისა და შესაძლო დანაკარგების რეზერვების შექმნისა და გამოყენების წესის დამტკიცების შესახებ“ საქართველოს ეროვნული ბანკის პრეზიდენტის 2017 წლის 10 აგვისტოს №117/04 ბრძანებაში ცვლილების შეტანის თაობაზე**

„ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტისა და „საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტის საფუძველზე, ვბრძანებ:

**მუხლი 1.** „კომერციული ბანკების მიერ აქტივების კლასიფიკაციისა და შესაძლო დანაკარგების რეზერვების შექმნისა და გამოყენების წესის დამტკიცების შესახებ“ საქართველოს ეროვნული ბანკის პრეზიდენტის 2017 წლის 10 აგვისტოს №117/04 ბრძანებაში ([www.matsne.gov.ge](http://www.matsne.gov.ge); 11/08/2017; ს/კ: 200020000.18.011.016253) შეტანილ იქნეს ცვლილება და ბრძანებით დამტკიცებული წესის:

**1. მე-2 მუხლის მე-6 პუნქტის „გ“ ქვეპუნქტი ჩამოყალიბდეს შემდეგი რედაქციით:**

„გ) ძირითადი თანხის ან პროცენტის შემცირება (მათ შორის რეფინანსირება), რაც არ არის მსესხებლის მიერ გადახდის შედეგი, მათ შორის ისეთი შემთხვევები, როდესაც მსესხებელმა დაფარა პროცენტები ან ძირითადი თანხა თავისი, სხვა ან ურთიერთდაკავშირებულ მსესხებელთა ჯგუფის სხვა წევრების მიერ აღებული სესხებით;“.

**2. მე-3 მუხლს დაემატოს შემდეგი შინაარსის მე-16 პუნქტი:**

„16. ურთიერთდაკავშირებულ მსესხებელთა ჯგუფი განსაზღვრონ „კომერციულ ბანკებში რისკის პოზიციების კონცენტრაციისა და მსხვილი რისკების შესახებ დებულების დამტკიცების თაობაზე“ საქართველოს ეროვნული ბანკის პრეზიდენტის 2019 წლის 21 ნოემბრის №228/04 ბრძანებით დამტკიცებული დებულების შესაბამისად.“.

**3. მე-4 მუხლის მე-6 პუნქტი ჩამოყალიბდეს შემდეგი რედაქციით:**

„6. მსესხებლის და ურთიერთდაკავშირებულ მსესხებელთა ჯგუფის ყველა მიმდინარე სესხს, როგორც წესი, უნდა მიენიჭოს ერთი კატეგორია. გამონაკლისი შემთხვევები უნდა იყოს არგუმენტირებული და სრულყოფილად დოკუმენტირებული.“

**4. მე-15 მუხლის მე-3 პუნქტი ჩამოყალიბდეს შემდეგი რედაქციით:**

„3. მსესხებლისა და ურთიერთდაკავშირებულ მსესხებელთა ჯგუფის სესხების ნეგატიურად კლასიფიკაციის შემთხვევაში, კომერციული ბანკი ვალდებულია გაითვალისწინოს აღნიშნული ჯგუფის მიმართ არსებული სხვა რისკებიც (ინვესტიციები და სხვა აქტივები).“.

**5. მე-17 მუხლის პირველი პუნქტი და პირველი პუნქტის „ა“ ქვეპუნქტი ჩამოყალიბდეს შემდეგი რედაქციით:**

„1. ეროვნული ბანკის შეფასებით ბიზნესიდან მიღებული შემოსავლების გათვალისწინებით გაცემული მსესხებლის/ურთიერთდაკავშირებულ მსესხებელთა ჯგუფის ფინანსური მაჩვენებლები რისკ სექტორების მიხედვით რეკომენდებულია, აკმაყოფილებდეს წინამდებარე წესის დანართ №2-ში მოცემულ ცხრილ №3-სა და ცხრილ №4-ში წარმოდგენილ კოეფიციენტებს:

ა) მსესხებელი, ურთიერთდაკავშირებულ მსესხებელთა ჯგუფი უნდა ინარჩუნებდეს წინამდებარე წესის დანართ №2-ში მოცემულ ცხრილ №3-სა და ცხრილ №4-ში წარმოდგენილ კოეფიციენტებს ვალუტის გაცვლითი კურსის 20 პროცენტიანი რყევის შემთხვევაში, რამაც შესაძლოა გამოიწვიოს ვალის ტვირთის, საოპერაციო ხარჯების ზრდა ან სხვა პარამეტრების გაუარესება;“.

**6. დანართები ჩამოყალიბდეს თანდართული დანართების შესაბამისად.**

**მუხლი 2.** ეს ბრძანება ამოქმედდეს გამოქვეყნებისთანავე.

საქართველოს ეროვნული ბანკის პრეზიდენტი კობა გვენეტაძე

განმარტებითი ბარათი

**„კომერციული ბანკების მიერ აქტივების კლასიფიკაციისა და შესაძლო დანაკარგების რეზერვების შექმნისა და გამოყენების წესის დამტკიცების შესახებ“ საქართველოს ეროვნული ბანკის პრეზიდენტის 2017 წლის 10 აგვისტოს №117/04 ბრძანებაში ცვლილების შეტანის თაობაზე“ საქართველოს ეროვნული ბანკის პრეზიდენტის ბრძანების პროექტთან დაკავშირებით**

„კომერციულ ბანკებში რისკის პოზიციების კონცენტრაციისა და მსხვილი რისკების შესახებ დებულების დამტკიცების თაობაზე“ საქართველოს ეროვნული ბანკის პრეზიდენტის 2019 წლის 21 ნოემბრის №228/04 ბრძანების შესაბამისად შემუშავდა ურთიერთდაკავშირებულ მსესხებელთა ჯგუფის განსაზღვრის ინსტრუქცია, რომელშიც დეტალურად გაიწერა პრინციპები, რომლებზე დაყრდნობითაც უნდა განხორციელდეს დაკავშირებული მსესხებლების ერთ ჯგუფად აღრიცხვა. კომერციული ბანკების მიერ აქტივების კლასიფიკაციისა და შესაძლო დანაკარგების რეზერვების შექმნისა და გამოყენების წესის მიზნებისთვის გამოყენებული ურთიერთდაკავშირებული მსესხებელთა ჯგუფები ფორმირებული უნდა იყოს ზემოთ აღნიშნული ინსტრუქციის საფუძველზე, შესაბამისად, აღნიშნული საკითხი აისახა მოცემული ბრძანების პროექტშიც.

ბრძანების პროექტით ასევე ზუსტდება ურთიერთაკავშირებულ მსესხებელთა ჯგუფის ტერმინი ყველა შესაბამის პუნქტსა და დანართში.

ბრძანების პროექტის მიღება არ იქონიებს გავლენას სახელმწიფო ბიუჯეტის ხარჯვით ნაწილზე.

ბრძანების პროექტის ავტორი და წარმდგენია საქართველოს ეროვნული ბანკი.